Miss Universe Philippines 2024

Ang Miss Universe Philippines 2024 ay ang ikalimang edisyon ng Miss Universe Philippines pageant, na naganap sa Mall of Asia Arena, sa Pasay, Kalakhang Maynila, Pilipinas sa 22 Mayo 2024.
Pagkatapos ng kompetisyon, kinoronahan ni Michelle Dee ng Makati si Chelsea Anne Manalo ng Bulacan bilang Miss Universe Philippines 2024. Siya ay kumatawan sa Pilipinas sa Miss Universe 2024 na ginanap sa Lungsod ng Mehiko noong 16 Nobyembre 2024 kung saan siya ay nagtapos bilang isang Top 30 semifinalist. Nagtapos bilang first runner-up si Stacey Daniella Gabriel ng Cainta, habang nagtapos bilang second runner-up si Maria Ahtisa Manalo ng Quezon.
Noong 13 Mayo 2024, inanunsyo ng Miss Universe Philippines Organization na apat pang titulo sa ilalalim ng The Miss Philippines ang kokoronahan sa 22 Mayo. Kasunod ng gabi ng koronasyon, kinoronahan sina Justine Tarah Marie Valencia ng Baguio bilang Miss Supranational Philippines 2025, Cyrille Payumo ng Pampanga bilang Miss Charm Philippines 2025, Alexie Mae Brooks ng Lungsod ng Iloilo bilang Miss Eco Philippines 2025, at Maria Ahtisa Manalo ng Quezon bilang Miss Cosmo Philippines 2024.
Noong 6 Hulyo 2024, inanunsyo ng The Miss Philippines Organization na iniluklok si Kayla Jean Carter ng Hilagang California bilang ang bagong Miss Charm Philippines 2024, matapos bumitaw sa nasabing titulo si Krishnah Gravidez. Noon 3 Agosto, inanunsyo ng The Miss Philippines Organization na iniluklok si Raven Doctor bilang Miss Eco Teen Philippines 2024.
Mga kandidata mula sa limampu't-tatlong lokalidad ang lumahok sa kompetisyong ito. Pinangunahan nina Alden Richards, Jeannie Mai, at Miss Universe 2022 R'Bonney Gabriel ang kompetisyon, samantalang sina Gabbi Garcia at Tim Yap ang nagsilbing mga backstage correspondent. Nagtanghal ang drag perfomer na si Marina Summers, bandang Lola Amour, at Win Metawin sa edisyong ito.
Noong 2 Abril 2024, inanunsyo ng Miss Universe Philippines Organization na ang araw ng koronasyon ay magaganap sa 22 Mayo 2024 sa Mall of Asia Arena, Pasay, Kalakhang Maynila. Nagsimula ng pagbenta ng mga tiket para sa gabi ng koronasyon sa 8 Abril 2024.
Ilang pagbabago sa pagpili ng mga kandidata ang inanunsyo noong 11 Abril 2023 sa isang press presentation para sa Miss Universe Philippines na ginanap sa Marquis Events Hall sa Taguig. Ipinakilala sa kaganapang ito ang bagong Accredited Partners Program kung saan iba't-ibang mga accredited partner mula sa iba't-ibang mga lokalidad sa Pilipinas at sa iba pang mga bansa ang mabibigyan ng prangkisa upang magsagawa ng kanilang lokal na Miss Universe Philippines pageant. Ang magwawagi sa lokal na kompetisyon ay awtomatikong magiging kandidata sa Miss Universe Philippines. Ito ay kaiba sa Associated Partners Program na inilunsad noong 2020 kung saan tumatanggap dadaan pa sa isang final screening ang mga kandidatang kinoronahan o niluklok ng mga Associated Partner.
Bukod pa rito, noong Setyembre 2023, sa kasagsagan ng Tanner Fletcher show sa New York Fashion Week, inanunsyo ni Miss Universe 2022 R'Bonney Gabriel na napagdesisyunan ng Miss Universe Organization na tanggalin na ang age restriction para sa mga kandidatang edad 18 pataas simula sa ika-73 edisyon ng Miss Universe. Dahil dito, maaari na ring lumahok ang mga kandidatang edad 18 pataas sa Miss Universe Philippines.
Dapat sanang lalahok si Miss Universe Philippines-Kananga 2023 Natasha Jung sa edisyong ito. Gayumpan, bumitiw ito dahil sa personal na dahilan. Siya ay pinalitan ng kanyang first runner-up na si Phoebe Arrianna Torita. Bumitiw sa edisyong ito si Lorraine Ojimba ng Lungsod Quezon dahil sa problema sa kanyang kalusugan. Dahil dito, siya ay pinalitan ng kanyang first runner-up na si Camille Isabel Lagmay.
Sa unang pagkakataon, nakipagsosyo ang Miss Filipina International Organization sa Miss Universe Philippines Organization upang magpadala ng tatlong kandidata nila sa edisyong ito. Tinanghal na Miss Filipina International si Matea Mahal Smith na siyang lalahok sa Miss Universe Philippines. Bukod pa rito, unang sumali sa edisyong ito ang mga lokalidad ng Australya, Cabanatuan, Camiguin, Florida, Hawaii, Hilagang California, Kananga, Naic, Nueva Ecija, Pulo ng Bantayan, Quirino, Reyno Unido, Tacloban, Tarlac, Timog California, Toledo, Tuguegarao, at Virginia.
Dapat sanang sasali si Nica Zosa Nabua ng Lungsod ng Minglanilla, ngunit bumitiw ito upang ipagpatuloy ang kanyang pag-aaral. Bumitiw sa edisyong ito si Joanne Thornley ng Angeles dahil sa problema sa kanyang kalusugan. Bumitiw na rin si Kiara Landon ng Washington dahil sa hindi isiniwalat na dahilan.
Leyenda
Naganap ang Swimsuit Challenge sa Acqua Boracay Resort sa Boracay noong 20 Abril 2024, at naganap ang botohan para sa hamon mula noong 22 Abril hanggang 4 Mayo 2024 sa pamamagitan ng MUPH App. Inanunsyo ang Top 5 ng hamon noong 5 Mayo, at ang nagwagi ay inanunsyo sa final competition sa 22 Mayo kung saan ang nagwagi ay awtomatikong mapapabilang sa Top 20. Bukod pa rito, walong kandidata ang pinarangalan bilang Acqua Boracay Angels sa pagtatapos ng kompetisyon, at isa sa walo ang itinanghal na Miss WeSportz by Acqua. Labindalawa pang kandidata ang itinanghal bilang mga ambasador ng Arete Tagaytay, sa gabi ring iyon.
Naganap ang Up Close & Personal Interviews noong 2 Mayo 2024, kung saan ang mga kandidata ay binigyan ng tatlumpung segundo kada tanong upang sagutin ang tatlong tanong na ibinigay ng MUPH Executive Vice President na si Voltaire Tayag. Naganap ang botohan para sa hamon mula noong 2 Mayo hanggang 5 Mayo 2024 sa pamamagitan ng MUPH App. Inanunsyo ang Top 5 ng hamon noong 6 Mayo, at ang nagwagi ay inanunsyo sa final competition sa 22 Mayo kung saan ang nagwagi ay awtomatikong mapapabilang sa Top 20.
Naganap ang Runway Challenge sa Sultan Kudarat Provincial Capitol noong 7 Mayo 2024, at naganap ang botohan para sa hamon mula noong 8 Mayo hanggang 11 Mayo 2024 sa pamamagitan ng MUPH App. Inanunsyo ang Top 5 ng hamon noong 12 Mayo, at ang nagwagi ay inanunsyo sa final competition sa 22 Mayo kung saan ang nagwagi ay awtomatikong mapapabilang sa Top 20.
Naganap ang National Costume competition sa Sultan Kudarat Gymnasium and Cultural Center sa Isulan, Sultan Kudarat noong 28 Abril 2024. Ang tema ng paligsahan sa pambansang kasuotan ng edisyong ito ay Flora at Fauna. Pinangunahan nina Miss Universe 2022 R'Bonney Gabriel at aktor na si Marco Gumabao ang kaganapan. Pagkatapos ng kaganapan, inihayag ang Top 3 para sa parangal na Best National Costume.
Ilang mga pagbabago sa pormat ng kompetisyon ang ipinatupad ng Miss Universe Philippines. Ang bilang ng mga semi-finalist ay itinaas sa dalawampu kumpara sa labinwalo ng nakaraang taon. Ang mga resulta ng paunang kompetisyon at ng closed-door interview na parehong naganap noong 20 Mayo 2024, ang nagpasiya sa napiling labing-anim na mga semi-finalist. Tatlo sa mga ito ay napabilang sa semi-finals sa pamamagitan ng mga Challenge event, at isa ay napabilang sa semi-finals sa pamamagitan ng fan vote na siyang kumumpleto sa dalawampung mga semi-finalist.
Lalahok sa swimsuit competition ang dalawampung mga semi-finalist, at kalaunan ay pinili ang sampung mga semi-finalist. Lalahok sa evening gown competition at casual interview ang sampung mga semi-finalist at kalaunan ay pinili ang limang pinalista. Sa unang pagkakataon, nagkaroon ng isang real-time voting system sa kompetisyon kung saan maaaring bigyan ng mga manonood ang mga kandidata ng iskor habang nagaganap ang isang parte ng kompetisyon. Kasama ng mga hurado ang real-time fan vote sa pagpili ng susunod na hihiranging Miss Universe Philippines.
Limampu't-tatlong kandidata ang lumahok sa edisyong ito.